# Forretningsorden for

# Udsatterådet

# i Albertslund Kommune

April 2022

**Formål**

**§ 1.** Udsatterådet i Albertslund Kommune har til formål at være talerør for lokale borgere, som er i en udsat social livssituation. Udsatterådet skal således øge muligheden for at borgere i en udsat social livssituation kan komme til orde og derigennem få medindflydelse. Desuden skal Udsatterådet rådgive relevante politiske udvalg i forhold, der vedrører udsatteområdet.

**Målgruppe**

**§ 2.** Udsatterådets målgruppe er borgere, som er i en udsat social livssituation. En udsat social livssituation kan karakteriseres ved et eller flere af følgende;

* vanskeligheder ved at få fodfæste på uddannelses- og/eller arbejdsmarkedet
* vanskeligheder med at fastholde egen bolig
* et liv er præget af ensomhed
* udsat for fysisk eller psykisk vold
* vanskeligheder med at fungere i samfundet og fx have problemer med at finde rundt i de kommunale, regionale og statslige systemer
* ikke at være i stand til at få eller drage nytte af den hjælp man som borger er berettiget til
* et liv præget af fattigdom, dvs. at have en indkomst og en formue under lavindkomstgrænsen, som er Danmarks Statistiks definition på fattigdomsgrænsen

Udsatterådets målgruppe inkluderer alle aldersgrupper.

**Funktion og opgaver**

**§ 3.** Udsatterådet rådgiver Kommunalbestyrelsen og øvrige fagudvalg i spørgsmål vedrørende borgere i udsatte livssituationer. Udsatterådet kan tage spørgsmål af mere generel karakter op til drøftelse og komme med forslag og initiativer til tiltag inden for udsatteområdet.

Stk. 2. Udsatterådet kan kommentere på alle forhold, som har betydning for borgere i udsatte livssituationer i Albertslund Kommune.

Stk. 3 Udsatterådet høres i sager, der har betydning for borgere i en udsat livssituation. I sager af principiel eller væsentlig betydning kan høringsperioden forlænges.

Stk. 4. Udsatterådet har mulighed for et årligt dialogmøde med fagudvalget, hvor der aflægges en beretning om rådets arbejde. Rådet fremlægger endvidere forslag til nye initiativer for fagudvalget.

Stk. 5. Udsatterådet kan ikke behandle spørgsmål om enkeltsager, herunder klage- og personsager.

**Funktionsperiode**

**§ 4.** Udsatterådet fungerer i en 4-årig periode svarende til den kommunale valgperiode. Rådet forbliver virksomt indtil udpegning af nye medlemmer har fundet sted – dog senest ved udgangen af februar måned i det år et nyt råd skal tiltræde.

**Udsatterådets sammensætning**

**§ 5.** Udsatterådet består af minimum 10 medlemmer – og maks. 16 medlemmer.

Stk. 2. Udsatterådet sammensættes, så der sikres bred viden om Udsatterådets målgrupper og med afsæt i rådets formål; at sikre borgere i socialt udsatte livssituationer medindflydelse og at rådgive politiske udvalg. Endvidere sammensættes Udsatterådet med en intention om at blandt andet følgende områder dækkes:

* Misbrugsbehandling
* Forebyggelse og sundhedsfremme
* Social- og psykiatriområdet
* Beskæftigelse
* Det boligsociale-område

Stk. 3. Sammensætningen skal ske efter følgende retningslinjer:

1. Det tilstræbes, at op til 8 medlemmer er eller har været i en udsat livssituation og bor i Albertslund Kommune.
2. 2 medlemmer fra Kommunalbestyrelsen, som repræsenterer det politiske niveau.
3. Det tilstræbes, at op til 6 medlemmer er sagkyndige og enten bor og/eller er ansat i Albertslund Kommune.

Pårørende til Udsatterådets målgrupper kan erstatte medlemmer, som er eller har været i en udsat livssituation.

Stk. 4. Udsatterådet kan efter eget ønske indkalde personer til at belyse særlige problemstillinger for rådet.

Stk. 5. Der kan vælges nye medlemmer til Udsatterådet, hvis medlemmer frafalder i løbet af en funktionsperiode. Forvaltningen sørger for dette.

Stk. 6. Hvis et medlem ikke har deltaget i 3 møder i træk, kontakter forvaltningen medlemmet. Hvis medlemmet ikke længere ønsker at deltage i Udsatterådets møder, frafalder medlemmet.

**Konstituering**

**§ 6.** Forud for ny valgperiode retter forvaltningen henvendelse til lokale organisationer og tilbud for borgere i udsatte livssituationer med henblik på, at borgere lader sig opstille til Udsatterådet. Forvaltningen sørger endvidere for offentlig annoncering af muligheden for at lade sig opstille til Udsatterådet.

Stk. 2. Medlemmer af Udsatterådet efter §5, stk. 3, a og c udpeges af Social-Sundhedsudvalget efter indstilling fra forvaltningen.

Stk. 3. Kommunalbestyrelsen godkender den endelige sammensætning af Udsatterådet på møde i februar måned det år, den nye kommunalbestyrelse tiltræder.

Stk. 4. Udsatterådet vælger selv formand og næstformand blandt rådets medlemmer. Udsatterådet vælger først formand, dernæst næstformand.

Stk. 5. I tilfælde af stemmelighed mellem to kandidater til hhv. formands- og næstformandsposten, afgøres valget ved lodtrækning.

Stk. 6. Formand og næstformand udgør et formandskab.

Stk. 7. Forvaltningen er ansvarlig for indkaldelse til det første møde i Udsatterådet, efter at rådet er konstitueret.

**Møder**

**§ 7.** Der afholdes seks årlige ordinære møder i Udsatterådet. Udsatterådets ordinære møder fastlægges så vidt muligt for et år af gangen. Mødedatoer- og tidspunkter aftales i rådet og tager så vidt muligt hensyn til den politiske kalender.

Stk. 2. Herudover kan Udsatterådet afholde møde, hvis formanden finder det nødvendigt,

eller hvis mindst 1/3 del af rådets medlemmer ønsker det.

Stk. 3. Afbud til møderne meddeles Udsatterådets sekretær.

Stk. 4. Udsatterådet er beslutningsdygtigt, når formanden eller næstformanden og mindst halvdelen af medlemmerne er til stede.

Stk. 5. Formanden er mødeleder og ordstyrer på Udsatterådets møder.

Stk. 6. Udsatterådets møder er ikke offentlige.

**Dagsorden og referat**

**§ 8.** På formøde udarbejder formandskabet sammen med forvaltningen dagsorden til næstkommende møde. Dagsordenen samt bilag sendes til Udsatterådets medlemmer senest 8 dage før mødet.

Stk. 2. Forvaltningen udarbejder et referat efter hvert møde. Referatet forhåndsgodkendes herefter af formanden og næstformanden. Referatet godkendes endeligt på det følgende rådsmøde. Dagsorden og det godkendte referat offentliggøres på kommunens hjemmeside.

**Organisering og økonomi**

**§ 9.** Forvaltningen yder administrativ bistand til Udsatterådet. Betjeningen omfatter mødeindkaldelse, udarbejdelse af dagsorden og referat, udarbejdelse og offentliggørelse af diverse materialer samt praktiske forhold vedrørende planlægningen af møder og øvrige aktiviteter.

Stk. 2. Kommunalbestyrelsen afsætter et årligt beløb til Udsatterådets virksomhed. Midlerne anvendes eksempelvis til oplægsholdere, arrangementer samt forplejning.

**Ændring af forretningsorden**

**§ 10.** Forretningsordenen kan ændres, hvis 2/3 af et beslutningsdygtigt Udsatteråd kan tilslutte sig ændringsforslaget.

Stk. 2. Ændring af forretningsordenen for Udsatterådet skal godkendes af Kommunalbestyrelsen.